Covid-19-pasiënte aan ‘eie genade’ oorgelaatNekkies-oord (Foto: Verskaf) Die Covid-19-pasiënte wat in die Nekkies-vakansieoord net buite Worcester in afsondering is, leef glo in onhigiëniese omstandighede. Hulle word ook aan hul eie genade oorgelaat omdat daar geen mediese personeel op die perseel teenwoordig is nie. Die pasiënte hier sê die fasiliteit is vuil en die omstandighede ondraaglik. Die kamers waar die pasiënte tydens hul afsonderingstydperk moet vertoef, is na bewering vol kakkerlakke en oorvol. Die Nekkies-oord is deur die Wes-Kaapse departement van gesondheid as kwarantynfasiliteit beskikbaar gestel aan manspasiënte wat positief vir Covid-19 getoets het en nie by hul huise kan selfisoleer nie. Nolan February (43), ŉ bakker van Worcester, was ŉ Covid-19-pasiënt wat vir 11 dae in dié omstandighede moes woon. Hy is Saterdag ontslaan. February sê by die intrapslag by die fasiliteit het hy reeds vuil bedlinne opgemerk. Hy moes self sy laken met sy eie seep was. Hy sê hy het die volgende dag ŉ klagte by ŉ beampte van die departement van gesondheid oor die vuil lakens ingedien, maar daar is volgens hom niks aan die saak gedoen nie. Volgens February was daar ook nie toiletpapier of enige skoonmaakmiddels vir hulle beskikbaar nie, en moes die pasiënte hul eie reël. “Die fasiliteite is nooit in die twee weke wat ek daar gebly het, skoongemaak nie. Ons moes dit maar self met ons eie skoonmaakmiddels doen,” vertel February. Hy sê hulle is aan hul eie genade oorgelaat en daar is geen mediese personeel om hulle te versorg nie. “Ons het mekaar versorg. As iemand siek voel, het ek van my eie medikasie vir hom gegee. Ons het geen medikasie daar gekry nie,” vertel hy. Die pasiënte het by die intrapslag by die fasiliteit reeds vuil bedlinne opgemerk (Foto: Verskaf) Volgens February was daar partykeer tot ses pasiënte in een woning geplaas, waar daar aanvanklik deur die departement aangedui is dat daar maksimum drie pasiënte per woning moet wees. ŉ Pasiënt wat verkies om anoniem te bly en wat ook in dié oord in kwarantyn geplaas is, het die onhigiëniese toestande bevestig. February vertel ŉ 69-jarige man met Covid-19 is op ŉ dag van die hospitaal na die fasiliteit gebring. Die man was glo baie siek en kon skaars loop. “Hy was papnat gesweet en kon skaars praat. Hy is daar by ons afgelaai en aan sy eie genade oorgelaat. Ons moes na hom omsien, want hy kon niks vir homself doen nie.” February sê die bejaarde het een aand homself natgemaak omdat daar niemand was wat hom na die badkamer kon help nie. “Die matras en lakens wat hy natgemaak het, is nooit daarna vervang nie. Die volgende pasiënt moes daarop slaap,” vertel hy. February sê na ŉ groot gestoei kon hy reël dat die bejaarde man weer met die ambulans na die hospitaal terugkeer. “Ek het die departement begin dreig met die media, en die hospitaal, dokters en verpleegsters gedurig geskakel om die siek omie te kom haal. Ek verstaan nie waarom hulle só ŉ sieklike bejaarde met hartprobleme in die eerste plek uit die hospitaal ontslaan het nie.” Naomi Nel, VF Plus-raadslid van die Breedevallei-plaaslike munisipaliteit, het aan Maroela Media gesê sy het haar oor die pasiënte begin ontferm. Sy het gereeld vir hulle vars vrugte gevat om hulle immuunstelsels op te bou. “Die toestande by Nekkies-oord is onaanvaarbaar. Hoewel die Nekkies-oord aan die Breedevallei-munisipaliteit behoort, is die provinsiale departement van gesondheid verantwoordelik vir die pasiënte by die oord,” sê Nel. Philip van Staden, die VF Plus se woordvoerder oor gesondheid, sê hy het die saak onder die departement van gesondheid in die Wes-Kaap se aandag gebring, maar tot dusver geen terugvoering gekry nie. Van Staden sê dit is al die soveelste kwarantynfasiliteit wat nie aan die nodige gesondheidsprotokolle voldoen nie wat sedert die instel van die landwye afsondering by hom aangemeld is. “Dit bly darem maar ontstellend dat die regering nie eens aan sy eie gesondheid- en veiligheidstandaarde vir hierdie fasiliteite voldoen nie,” sê Van Staden. Maroela Media het ŉ navraag aan die Wes-Kaapse departement van gesondheid gerig en wag nog vir terugvoer.